Kegyelem nektek és békesség Istentől, a mi Atyánktól, és az Úr Jézus Krisztustól! Ámen

Jel 22, 16-17  
*Én, Jézus, küldtem el angyalomat, hogy ezekről bizonyságot tegyen nektek a gyülekezetek előtt. Én vagyok Dávid gyökere és új hajtása, a fényes hajnalcsillag. 17A Lélek és a menyasszony így szól: Jöjj! Aki csak hallja, az is mondja: Jöjj! Aki szomjazik, jöjjön! Aki akarja, vegye az élet vizét ingyen!*

Megajándékozott Gyülekezet!

„Még van időd! Még megteheted!”. Karácsony célegyenesében, itt az utolsó héten is jó néhányszor hallottam, szólalt meg felém is ez a hívás. De bár mondhatnám, hogy az ige, Isten üzenete szólalt meg annyiszor, hogy már szinte visszhangzott tőle a világ.   
Ezek a hívogató mondatok ugyanis nem megtérésre, nem a Krisztushoz való közel lépésre hívtak, hanem arra, hogy még tudok vásárolni, még van lehetőségem rendelést leadni, ne aggódjak, még akár december 24-én is kiszállítják a vágyott termékeket. A posta felhívása is elért: „Ne hagyja az utolsó napra!”. Mikor megláttam ezt az üzenetet, rögtön az jutott az eszembe, hogy tényleg mennyire ilyen a világunk, hogyha Isten meghirdetné az utolsó napot, az ítélet napját, még akkor is fontos lenne a kérdést: „jó, de vásárolni még lehet?”, „a csomagomat még kiszállítják?”, vajon akkor majd meghalljuk ennek az üzenetnek a valódiságát: „Ne hagyja az utolsó napra!”?   
Sajnos az elég egyértelmű – részünkről is -, hogy mire van igazán kereslet. Krisztusra, a kegyelem ajándékára, vagy a csomagokban érkező ajándékokra?...  
Hogy ez a fogyasztói láz mennyire komoly betegsége ma az emberiségnek azt jól példázza az az adat, hogy idén globálisan, július 28-án értük el azt a dátumot, amit a túlfogyasztás napjának neveznek. Ez a nap jelzi azt, hogy az emberiség erőforrás-felhasználása mikor éri el azt a mennyiséget, amit a Föld abban az évben maximum megtermelni képes. Ez azt jelenti, hogy körülbelül 1,7 Földre lenne szükségünk, hogy fenntartsuk magunkat. Zárójeles megjegyzés, hogy Magyarország, a fejlett világ részeként, még rosszabbul áll ebben, nálunk május 30. volt a határnap, tehát a mi életvitelünkkel és fogyasztásunkkal 2 Föld bolygó is kevés lenne.

És most ugye azt mondjuk, hogy jobban spórolunk, hogy kevesebbet költünk. Ez valahogy mégse igazán látszik meg a vásárlási lázon, a tömött boltokon, a túlterhelt postán és futárszolgálatokon. A pénz forgatja tovább a fogyasztás kerekét, a kevés időnkre tovább panaszkodunk és rohanunk, hogy még zárás előtt eljussunk a következő boltba is, és elfogadjuk, hogy békétlenség, zaklatottság és lelki válságok uralják az életünket. A lényeg, hogy ahogyan a boltok fel vannak díszítve, úgy a mi otthonunkat, életünket, hitünket is a szeretet kinevezett giccseibe öltöztethessük és elmondhassuk, idén is megünnepeltük karácsonyt: a szeretet, a békesség, a család ünnepét, mert így valóban maximum csak ez maradhat, vagy legyünk egészen őszinték, nem marad más így belőle, mint fenyőünnep, némi keresztény mázzal.   
Az ünnep kell az életünkbe, vágyakozunk rá, és a hiányát bizony szenvednénk is, de, hogy mit is ünneplünk, abból már hajlamosak vagyunk leadni. Ady Endre Karácsony című verse jutott eszembe:  
*Ma tán a béke ünnepelne,  
A Messiásnak volna napja,  
Ma mennyé kén' a földnek válni,  
Hogy megváltóját béfogadja.  
Ma úgy kén', hogy egymást öleljék  
Szivükre mind az emberek -  
De nincs itt hála, nincs itt béke:  
Beteg a világ, nagy beteg...  
Kihűlt a szív, elszállt a lélek,  
A vágy, a láng csupán a testé;  
Heródes minden földi nagyság  
S minden igazság a kereszté...  
Elvesztette magát az ember,  
Mert lencsén nézi az eget,  
Megátkozza világra jöttét -  
Beteg a világ, nagy beteg...*

És talán mind érezzük is, tapasztuljuk saját magunkon is ezt a betegséget. Nem véletlen, hogy annyit panaszkodunk, hogy mondjuk és mondjuk, de megoldást nem találunk rá. Nem is találhatunk, hiszen rossz helyen keressük az orvosságot. Itt a Földön, innen próbálunk feltöltődni mikor kizsigereltnek, mikor végletekig kifáradtnak érezzük magunkat. A hiányt, amitől szenvedünk szintén innen próbáljuk orvosolni új telefonnal, új autóval, még nagyobb tévével és még hangosabb hangszórókkal. Mert nem látunk jól, mert nem hallunk jól, mert nem tudjuk, hogy mit is keresünk. Költünk, időt és energiát nem sajnálva dolgozunk és rohanunk, hogy végre békénk és nyugalmunk lehessen és meg tudjuk tapasztalni a szeretetet. Egyértelmű az önellentmondás, de mégis tovább kínozzuk magunkat.

Isten igéje ma így szólít, így hív meg bennünket: „*: Jöjj! Aki csak hallja, az is mondja: Jöjj! Aki szomjazik, jöjjön! Aki akarja, vegye az élet vizét ingyen!”*  
Milyen érdekes! Az, amit keresnénk, amire igazából vágyakozik a szívünk: ingyen van és ránk vár. Nem nekünk kell várni, hogy a futár még idejében meghozza és még csak a malacperselyt sem kell érte feltörni, vagy kölcsönt felvenni, vagy rokkantságig dolgozni érte magunkat. Egyszerűen csak fel kellene ismerni, hogy Isten neked akarja adni, vár rád és nem kér érte semmi mást, csak, hogy bízd Őrá magad, bízz az Ő kegyelmében.  
Ingyen. Ez persze némileg félreérthető, hiszen Ő Krisztus által kifizette az árát, de számodra már ajándékként, ingyen adja. Ez a kifejezés több rétegű az eredeti nyelvben, így hangzik: dórean. Talán van, akinek ismerős is az ebből származó név miatt. Így hangzik ez a név Dóra. Az eredeti jelentés szerint: Isten ajándéka, ma azonban leginkább úgy fordítjuk csak: ajándék.   
Épp olyan ez a változás, rövidülés, mint a Karácsony igazi tartalma, az ünnepünk igazi tárgya kapcsán kialakított emberi rövidítése az Isten üzenetének. Azt mondjuk ugyanis, hogy a Karácsony a szeretet ünnepe. De valójában ez nem igaz. Ahogyan a Dóra igazi tartalma, jelentése az, hogy Isten ajándéka, úgy ezt figyelhetjük meg a Karácsony kapcsán is: ez az Isten szeretetének az ünnepe.   
Nem az én szeretetem lesz nyilvánvalóvá, jobban megtapasztalhatóvá Karácsonykor, hanem az én mennyei Atyám szeretete.   
A megtestesülés, karnáció ünnepén nem valami nagy általánosításban lévő, elméleti, elvi szeretetet ünneplünk, hanem, hogy értünk a Mindenható Úr a világba jött, emberré lett érted. Kegyelemből. Mi pedig hit által meg is ragadhatjuk ezt az ajándékot. Ne kis Jézuska születését emlegessük, hanem, hogy a Megváltó Úr odalépett az ember közvetlen közelébe és megszólította őt: „Jöjj!”. Neked is ezt mondja ma, amit az ismert gyerekversben hallunk: *Karácsonykor szívetekben Legyen szeretet.  
Jézus útján járjatok, Mert Istenhez vezet.*  
Az Isten ajándéka, az Ő szeretete legyen, szülessen meg hit által a szívetekben, mert akkor Jézus valóban ott lesz, láthatóan és tapasztalhatóan az életedben és Ő Istenhez vezet. Mert, ahogyan Jézus mondja alapigénkben: Ő az „ *új hajtása, a fényes hajnalcsillag”.* Az Isten szeretete az, ami új hajtásként megjelenhet a mi életünkben is. A fényes hajnalcsillag, a Világ Világossága, aki képes rávilágítani a világ betegségére, a mi életünk, a mi ünnepünk önellentmondására és meggyógyítani bennünket. Képes rá és ne félj nem fog jönni az új évben a számla, az elszámolás, mert a te mennyei Atyád ingyen, kegyelemből, mindennél értékesebb ajándékként adja meg ezt neked is.  
Jöjj Istennek népe! Jöjj Isten megfáradt gyermeke! Jöjjetek mind, hiszen mind szomjaztok az Isten igazi ünnepére! Jöjjetek, mert itt van az élő víz, itt van a Megváltó Úr! Ámen